SPOROČILO ZA JAVNOST

ZA TAKOJŠNJO OBJAVO

Premiera Opere in Baleta SNG Maribor

**Premiera Clugovega baletnega spektakla *Faust***

**MARIBOR, 8. NOVEMBER – Opera in Balet Slovenskega narodnega gledališča Maribor bosta v koprodukciji s Cankarjevim domom Ljubljana in v sodelovanju z Opernhaus Zürich v petek, 10. novembra 2023, v Dvorani Ondine Otta Klasinc premierno uprizorila balet *Faust* v koreografiji Edwarda Cluga na glasbo Milka Lazarja pod taktirko Simona Krečiča.**

*»Balet* Faust *je nedvomno največji baletni spektakel, ki smo ga do sedaj uprizorili v mariborskem Baletu,«* pravi umetniški direktor Baleta SNG Maribor, koreograf Edward Clug. Plesna predstava po motivih Goethejeve kultne tragedije o vedoželjnem alkimistu in učenjaku Faustu, za katerega je Clug napisal libreto, glasbo pa Milko Lazar, je v Züriški operi doživela praizvedbo aprila 2018.

*»Ključno za ustvarjalni proces baleta je bilo predvsem spoznanje, da Faustov sindrom najbrž še nikoli doslej ni (bil) tako prisoten kot prav v naši sodobni družbi, ki se je pripravljena odpovedati lastni identiteti oziroma lastni duši v zameno za večno mladost, navidezno lepoto ali za katerokoli drugo človeško nečimrnost. Nagel tempo sodobnega življenja, v katerem velikokrat izgubljamo lastno substanco – svoj jaz –, tako nezadržno vodi v stanje nenehne nasičenosti in mimobežnosti, s tem pa postajajo najrazličnejše skušnjave vedno bližje in lažje dostopne,«* pravi Edward Clug in dodaja, »*balet* Faust*, katerega zgodba je skozi zgodovino umetniških uprizarjanj postala gledališki mit par excellence, je zato opozorilo in obenem navdih k premisleku o tem, kdo pravzaprav smo in kakšne posledice lahko imajo naše želje – ne le na naše lastno življenje, ampak tudi na življenjske usode vseh, ki jih srečujemo na svoji poti.«*

Glasba je delo Milka Lazarja, koreograf je Edward Clug, dirigent Simon Krečič, scenograf Marko Japelj, kostumograf Leo Kulaš, zasnova oblikovanja svetlobe je delo Martina Gebhardta, oblikovalec svetlobe je Tomaž Premzl, oblikovalec videa Tieni Burkhalter, asistenta koreografa Gaj Žmavc in Tijuana Križman Hudernik. Nastopili bodo Davide Buffone/Ionut Dinita (*Faust/Valentin*), Thomas Martino k. g./Daniel Domenech k. g. (*Mefisto*), Monja Obrul/Asami Nakashima (*Margareta*), Olesja Hartmann Marin/Branka Popovici (*Marthe Schwerdtlein*), Evgenija Koškina/Tea Bajc (*Sybil*), Matteo Magalotti/Tomaž Viktor Abram Golub (*Wagner*), Tijuana Križman Hudernik/Catarina de Meneses (*Angel*), Luka Pitamic k. g. (*Jezus*) ter baletni ansambel in Simfonični orkester SNG Maribor.

Po petkovi premieri bo v Mariboru *Faust* na sporedu še 12., 14., 16. in 18. oktobra 2023, v Gallusovi dvorani Cankarjevega doma Ljubljana pa si ga bo mogoče ogledati med 26. in 31. januarjem 2024.

###

**Fotografije za medije** so na voljo v spletnem medijskem središču

https://www.sng-mb.si/2023/11/08/faust/

dodatne informacije

Alan Kavčič

041/697-121